Kabinet opnuut verbind tot stryd teen geslagsgeweld(Foto: Sandy Millar/Unsplash) Die kabinet het hom opnuut verbind tot die stryd teen geslagsgeweld en sê wetgewing gaan versterk word. Sielkundige steun sal ook verskaf en bewusmakingsveldtogte in gemeenskappe bekend gestel word. Gegrond op inligting van die polisie het die regering 30 sogenaamde geslagsgeweld-brandpunte in die land uitgelig. Die brandpunte is onder meer bepaal op grond van die aantal sake wat by polisiestasies in die voorafgaande boekjaar aangemeld is, asook op inligting wat van slagofferondersteuningsentrums of hospitale en klinieke verkry is. Die stasies is: Delft, Mamelodi-Oos, Tembisa, Umlazi, Empangeni, Nyanga, Inanda, Temba, Khayelitsha, Kwazakhele, Alexandra, Moroka, Mthatha, Mfuleni, Plessislaer, Dobsonville, Bloemspruit, Diepsloot, Mitchells Plain, Ikageng, Osizweni, Kwa Mashu, Ntuzuma, Kopanong, Honeydew, Kraaifontein, Gugulethu, Orange Farm, Butterworth en Bellville. “Die kabinet het die geraakte gemeenskappe verseker dat ingrypingsmaatreëls in samewerking met die polisie in werking gestel gaan word om die beskerming en veiligheid van vroue en kinders te verseker,” het die kabinet in ŉ verklaring gesê. Die kabinet het ook ŉ skenking van R50 miljoen deur die Verenigde Koninkryk verwelkom wat pogings deur die regering se Solidarity Fund gaan versterk om die ekonomiese verwoesting wat die Covid-19-pandemie veroorsaak het, teen te werk. Die geld sal hoofsaaklik gebruik word vir projekte wat vroue ondersteun. Die kabinet het ook sy kommer te kenne gegee oor berigte dat vroue en kinders in die kloue van bendes wat mensehandel bedryf, beland. “Die kabinet doen ŉ beroep op mense om hierdie gru-misdade dadelik by die polisie aan te meld, eerder as om sosialemediaplatforms te gebruik. Dit maak dit moeilik vir wetstoepassingsowerhede om vinnig en voldoende te reageer. “Die publiek word ook weereens gewaarsku teen die verspreiding van fopnuus wat onnodige paniek veroorsaak, emosies laat oorloop en geweld in die samelewing aanhits.”